b'\n_START_ARTICLE_\nMike Leigh\n_START_SECTION_\nBiografi\n_START_PARAGRAPH_\nMike Leigh ble f\xc3\xb8dt i Broughton, Salford, Lancashire. Han fikk et stipend til the Royal Academy of Dramatic Art i 1960, og utdannet seg siden ved Camberwell School of Arts and Crafts, Central School of Art and Design, og London Film School. I 1965 begynte han \xc3\xa5 skrive og regissere sine egne skuespill. Skuespillet Bleak Moments ble satt opp ved Open Space Theatre i 1970, og la grunnlaget for Leighs f\xc3\xb8rste film ved samme navn i 1971 (Ensomhet p\xc3\xa5 norsk). _NEWLINE_I \xc3\xa5rene mellom Bleak Moments og High Hopes ( (Man kan jo h\xc3\xa5pe...), hans neste kinofilm, regisserte Leigh totalt ni TV-filmer. En av disse, Mean Time (1983), gikk ogs\xc3\xa5 en kort periode p\xc3\xa5 kino. Leigh oppmuntret skuespillerne til \xc3\xa5 g\xc3\xa5 forbi det naturalistiske, depressive i rollene sine, og rollefigurenes desperate situasjoner f\xc3\xa5r derfor ofte et preg av svart humor i Leighs filmer. Han er s\xc3\xa6rlig kjent for sin arbeidsmetode b\xc3\xa5de innen teater og film hvor b\xc3\xa5de karakterer og scener improviseres frem sammen med skuespillerne, gjerne ved at skuespillerne skal g\xc3\xa5 inn i skikkelser de kjenner og handle og agere slik de vil tro at vedkommende ville gj\xc3\xb8re._NEWLINE_I 1988 fikk Leigh st\xc3\xb8tte fra Film Four og British Screen til \xc3\xa5 lage sin andre kinofilm, High Hopes, som ble lansert i 1988. Leigh bruker denne filmen om en arbeiderklassefamilie til \xc3\xa5 observere endringer i det britiske samfunnet og \xc3\xa5 p\xc3\xa5peke viktigheten av humane over materialistiske verdier. Den gode mottakelsen hos kritikerne og relative kommersielle suksessen for filmen etablerte Leigh som en av de store britiske filmregiss\xc3\xb8rene. Hans internasjonale omd\xc3\xb8mme \xc3\xb8kte  ytterligere med de neste tre filmene, Life is Sweet (Et herlig liv, 1990), Naked (Naken, 1993), og Secrets & Lies (Hemmeligheter og l\xc3\xb8gner, 1996). Han fulgte opp med Career Girls (Karrierekvinner, 1997) og kostymedramaet Topsy-Turvy (1999), for s\xc3\xa5 \xc3\xa5 vende tilbake til en arbeiderklassefamilies hverdagsdrama i All or Nothing (Alt eller ingenting) i 2002. Siden regisserte han Vera Drake (Vera Drakes hemmelighet, 2004), som handler om en hjemmev\xc3\xa6rende arbeiderklassekvinne p\xc3\xa5 1950-tallet som utf\xc3\xb8rer aborter p\xc3\xa5 en tid da abort fortsatt var ulovlig, en film som bekreftet Leighs status som en av Storbritannias store regiss\xc3\xb8rer.'